## Zakon o zateznim kamatama

### NN 28/1996 (12.4.1996.), Zakon o zateznim kamatama

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O ZATEZNIM KAMATAMA**

Proglašavam Zakon o zateznim kamatama, koji je donio Zastupnički dom
Sabora Republike Hrvatske na sjednici 29. ožujka 1996.

Broj: 01-96-694/1

Zagreb, 3. travnja 1996.

Predsjednik

Republike Hrvatske

**dr. Franjo Tuđman,** v. r.

## **ZAKON**

### **O ZATEZNIM KAMATAMA**

OPĆE ODREDBE

Članak 1.

(1) Ovim Zakonom propisuje se obračunavanje i plaćanje zateznih kamata
u slučajevima kada dužnik kasni s ispunjenjem novčanih obveza.

(2) Novčanim obvezama iz stavka 1. ovoga članka smatraju se i porezi,
prirezi, carine, pristojbe, doprinosi i drugi javni prihodi (u daljnjem
tekstu: javni prihodi).

(3) Ovim Zakonom uređuje se i plaćanje kamata pri povratu više plaćenih
javnih prihoda.

STOPA ZATEZNIH KAMATA

Članak 2.

(1) Dužnik koji zakasni s ispunjenjem novčane obveze duguje, osim glavnice,
i zateznu kamatupo stopi koju uredbom propisuje Vlada Republike Hrvatske.

(2) Stopa iz stavka 1. ovoga članaka primjenjuje se i na iznose javnih
prihoda koji nisu plaćeni u propisanom roku.

(3) Na više plaćene iznose javnih prihoda obračunavaju se kamate u visini
koju uredbom propisuje Vlada Republike Hrvatske.

OBRAČUN ZATEZNIH KAMATA

Članak 3.

(1) Kamate iz članka 2. ovoga Zakona utvrđuje se za razdoblje kraće
od godine dana, primjenom konformnog načina obračuna.

(2) Pri obračunu kamata na preplaćene iznose javnih prihoda kamate se
počinju obračunavati po proteku 15 dana od dana podnesenog zahtjeva, a
ako je do preplate javnih prihoda došlo zbog toga što je poništeno ili
izmijenjeno rješenje ili drugi akt o zaduženju, obračun kamata počinje
od dana uplate.

PRIJELAZNE I ZAVRŠNE ODREDBE

Članak 4.

(1) Na iznose javnih prihoda, koji nisu plaćeni u propisanom roku prije
stupanja na snagu ovoga Zakona, zatezne se kamate obračunavaju po stopi
koja je važila u vremenu u kome nije plaćen javni prihod.

(2) Kod povrata javnih prihoda koji su više plaćeni prije stupanja na
snagu ovoga Zakona, kamate se obračunavaju po stopi, koja je važila u vremenu
u kojem više plaćeni javni prihod nije vraćen.

Članak 5.

Ako je posebnim propisima drukčije uređeno plaćanje zateznih kamata
od dana stupanja na snagu ovoga Zakona, zatezne kamate se obračunavaju
i plaćaju prema ovom Zakonu.

STAVLJANJE IZVAN SNAGE RANIJIH PROPISA

Članak 6.

Danom stupanja na snagu uredbe iz članka 2. ovoga Zakona prestaje važiti:

1. Uredba o visini stope zatezne kamate ("Narodne novine", br. 19/95.),

2. Uredba o visini kamata na iznose javnih prihoda koji nisu plaćeni
u propisanom roku ("Narodne novine", br. 21/95.),

3. Članak 248. Carinskog zakona ("Narodne novine", br. 53A/91., 33/92.,
26/93. i 106/93.),

4. Odluka o kamatnoj stopi na dospjelu neplaćenu carinu i druge uvozne
pristojbe ("Narodne novine", br. 19/94. i 50/94.).

STUPANJE NA SNAGU OVOGA ZAKONA

Članak 7.

Ovaj Zakon stupa na snagu osmoga dana od dana objave u "Narodnim novinama".

Klasa: 450-14/95-01/01

Zagreb, 29. ožujka 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić**, v. r.

---

Zakon, NN 28/1996-543